Na temelju članka 3. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 04/18, 112/19. i 17/25) i članka 46. Statuta Općine Kloštar Podravski („Službeni glasnik Koprivničko-križevačke županije“ broj 4/21), općinski načelnik Općine Kloštar Podravski  2026. donio je
P R A V I L N I K
o radu u Jedinstvenom upravnom odjelu
Općine Kloštar Podravski
I. OPĆA ODREDBA

Članak 1.

Pravilnikom o radu u Jedinstvenom upravnom odjelu Općine Kloštar Podravski (u daljnjem tekstu: Pravilnik) reguliraju se prava, obveze i odgovornosti iz službeničkog odnosa službenika i namještenika u Jedinstvenom upravnom odjelu Općine Kloštar Podravski (u daljnjem tekstu: JUO), uz koje se vezuje primjena Zakona o radu („Narodne novine“ broj 93/14, 127/17, 98/19,151/22, 46/23. i 64/23) i Zakona o plaćama u lokalnoj i područnoj (regionalnoj) samoupravi („Narodne novine“ broj 28/10. i 10/23), a koja nisu uređena Zakonom o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 04/18, 112/19. i 17/25)  i to:
· radno vrijeme,

· odmori,

· dopusti (plaćeni i neplaćeni),

· plaće i dodaci na plaće,

· ostala materijalna prava službenika i namještenika,

· zaštita prava službenika i namještenika.
II. RADNO VRIJEME I PRIJAM STRANAKA
Članak 2.


Puno radno vrijeme službenika u JUO je 40 sati tjedno, a raspoređuje se u pet radnih dana, od ponedjeljka do petka, na sljedeći način:


- ponedjeljkom, srijedom i četvrtkom počinje u 0700 , a završava u 1500 sati,


- utorkom počinje u 0700 , a završava u 1700 sati,


- petkom počinje u 0700 , a završava u 1300 sati.


Puno radno vrijeme namještenika u JUO je 40 sati tjedno, a raspoređuje se u pet radnih dana, od ponedjeljka do petka na sljedeći način: 


- počinje u 0700 , a završava u 1500 sati.


Vrijeme službenika JUO za rad sa strankama je sljedeće:


- ponedjeljkom, srijedom i četvrtkom od 0800  do 1430 ,  

- utorkom od 0800 do 1630 ,  

- petkom od 0800 do 1230 .

II. ODMORI 
Članak 3.

Službenik/namještenik ima pravo na dnevni odmor (stanku) od 30 minuta. 
Vrijeme odmora iz stavka 1. ovog članka, ubraja se u radno vrijeme i ne može biti utvrđeno u prva tri sata nakon početka radnog vremena, niti u zadnja dva sata prije završetka radnog vremena.

Članak 4.

Službenik/namještenik ima pravo na tjedni odmor u trajanju od 48 sati neprekidno.

Dani tjednog odmora su subota i nedjelja.

Ako je prijeko potrebno da službenik/namještenik radi na dane tjednog odmora, osigurava mu korištenje tjednog odmora tijekom slijedećih tjedana.

Ako službenik/namještenik radi potrebe posla ne može koristiti tjedni odmor na način iz stavka 3. ovog članka, može ga koristiti naknadno prema odluci općinskog načelnika ili pročelnika JUO.
Članak 5.

Službenik/namještenik ima za svaku kalendarsku godinu pravo na plaćeni godišnji odmor u trajanju od najmanje 4 (četiri) tjedna, 20 dana.

Trajanje godišnjeg odmora duže od najkraćeg iz stavka 1. ovog članka, utvrđuje se prema utvrđenim mjerilima iz ovog Pravilnika.
Članak 6.

Ništetan je sporazum ili izjava o odricanju od prava na godišnji odmor, odnosno o isplati naknade  umjesto korištenja godišnjeg odmora.

Članak 7.

U trajanje godišnjeg odmora ne uračunavaju se subote, nedjelje, blagdani i neradni dani određeni Zakonom.

Razdoblje privremene nesposobnosti za rad, koje je utvrdio ovlašteni liječnik ne uračunava se u trajanje godišnjeg odmora.

Pravo na plaćeni dopust službenika/namještenika nastalo za vrijeme korištenja godišnjeg odmora ne uračunava se u godišnji odmor, uz uvjet, da je službenik/namještenik o tome odmah obavijestio pročelnika JUO.

Članak 8.

Službenik/namještenik koji se prvi put zaposli ili koji ima prekid rada između dva radna odnosa duži od osam dana, stječe pravo na godišnji odmor nakon šest mjeseci neprekidne službe.

Privremena nesposobnost za rad, vršenje dužnosti građana u obrani ili drugi zakonom određeni slučaj opravdanog izostanka s rada, ne smatra se prekidom službe u smislu stavka 1. ovog članka.
Članak 9.

Službenik/namještenik ima pravo na jednu dvanaestinu godišnjeg odmora za svakih navršenih mjesec dana službe, u ovom slučaju:

· ako u kalendarskoj godini u kojoj je zasnovao službenički odnos, zbog neispunjenja šestomjesečnog roka neprekidne službe, nije stekao pravo na godišnji odmor,

· ako službenički odnos prestane prije završetka šestomjesečnog roka neprekidne službe,

· ako službenički odnos prestane prije 1. srpnja.

Iznimno, od stavka 1. ovog članka, službenik/namještenik koji odlazi u mirovinu prije 1. srpnja ima pravo na godišnji odmor u cijelosti za kalendarsku godinu u kojoj odlazi u mirovinu. 
Članak 10.

Godišnji odmor od 4 (četiri) tjedna, 20 dana uvećava se prema pojedinačnim mjerilima:

1. obzirom na složenost poslova i stupanj stručne spreme
- rukovodećim službenicima
4 dana
- višim službenicima (VSS i VŠS) 4 dana

- nižim službenicima (SSS) 3 dana

- namještenicima sa SSS 3 dana

- namještenicima sa NSS 2 dana

2. obzirom na dužinu radnog staža
- od navršenih 5 do navršenih 9 godina radnog staža 2 dana,
- od navršenih 10 do navršenih 14 godina radnog staža 3 dana,
- od navršenih 15 do navršenih 19 godina radnog staža 4 dana,

- od navršenih 20 do navršenih 24 godina radnog staža 5 dana,

- od navršenih 25 do navršenih 29 godina radnog staža 6 dana,
- od navršenih 30 do navršenih 34 godine radnog staža 7 dana,

- od navršenih 35 i više godina radnog staža 8 dana. 
3. obzirom na posebne socijalne uvjete
- roditelji, posvojitelji ili staratelji s jednim malodobnim djetetom  – 2 dana,
- roditelji, posvojitelji ili staratelji za svako daljnje malodobno dijete još po – 1 dan,
- samohrani roditelji, posvojitelji ili staratelji s jednim malodobnim djetetom  – 3 dana,
- roditelji, posvojitelji ili staratelji djeteta s invaliditetom, bez obzira na ostalu djecu –     3 dana,
- osobi s invaliditetom – 3 dana.
4. obzirom na ostvarene rezultate rada

- službeniku i namješteniku ocijenjenom ocjenom „odličan“ 3 dana,
- službeniku i namješteniku ocijenjenom ocjenom „vrlo dobar“ 2 dana,

- službeniku i namješteniku ocijenjenom ocjenom „dobar“ 1 dan.

Ukupno trajanje godišnjeg odmora utvrđuje se na način da se minimalno trajanje godišnjeg odmora od 20 dana uvećava za zbroj svih dodatnih dana, utvrđen u točkama 1. do 4. ovog članka.

Za vrijeme korištenja godišnjeg odmora službeniku/namješteniku pripada pravo na naknadu plaće kao da je radio. 

Članak 11.

Vrijeme korištenja godišnjeg odmora utvrđuje se Planom korištenja godišnjeg odmora.

Plan korištenja godišnjeg odmora donosi općinski načelnik, na prijedlog pročelnika JUO.

Plan korištenja godišnjeg odmora donosi se u prvoj polovici godine, ali najkasnije do 30. lipnja tekuće godine.

Prilikom planiranja korištenja godišnjeg odmora, pročelnik JUO je dužan osigurati kontinuirano obavljanje svih poslova iz nadležnosti JUO.
Na osnovi Plana korištenja godišnjeg odmora, pročelnik JUO donosi za svakog službenika i namještenika Rješenje kojim mu utvrđuje trajanje godišnjeg odmora prema mjerilima iz članka 10. ovog Pravilnika, ukupno trajanje godišnjeg odmora te razdoblje korištenja godišnjeg odmora, a za pročelnika Rješenje donosi općinski načelnik. 
Članak 12.

Protiv Rješenja o korištenju godišnjeg odmora službenik i namještenik može uložiti žalbu općinskom načelniku, a pročelnik može pokrenuti upravni spor. 
Članak 13.

Službenik/namještenik ima pravo godišnji odmor koristiti u dva dijela.

Ako službenik/namještenik koristi godišnji odmor u dijelovima, mora tijekom kalendarske godine za koju ostvaruje pravo na godišnji odmor, iskoristiti najmanje dva tjedna u neprekidnom trajanju.

Neiskorišteni dio godišnjeg odmora službenik/namještenik mora iskoristiti najkasnije do 30. lipnja iduće godine.

Članak 14.

Godišnji odmor odnosno prvi dio godišnjeg odmora koji je prekinut ili nije korišten u kalendarskoj godini u kojoj je stečen, zbog bolesti ili korištenja prava na rodiljni, roditeljski i posvojiteljski dopust, službenik/namještenik  ima pravo iskoristiti do 30. lipnja iduće godine.

Vrijeme korištenja godišnjeg odmora iz stavka 1. ovog članka određuje pročelnik JUO.

Članak 15.

Službenik/namještenik u slučaju prestanka službe zbog prelaska na rad kod drugog poslodavca ima pravo iskoristiti godišnji odmor na koji je stekao pravo u JUO. 

Članak 16.

Službenik/namještenik ima pravo koristiti jedan dan godišnjeg odmora prema svom zahtjevu i u vrijeme koje sam odredi, ali je o tome dužan obavijestiti pročelnika JUO najmanje dva dana prije tog dana.

Članak 17.

Službeniku/namješteniku se može odgoditi odnosno prekinuti korištenje godišnjeg odmora radi izvršenja važnih i neodgodivih službenih poslova.

Rješenje o odgodi odnosno prekidu korištenja godišnjeg odmora iz stavka 1. ovog članka donosi pročelnik JUO.

Službeniku/namješteniku kojem je odgođeno ili prekinuto korištenje godišnjeg odmora mora se omogućiti naknadno korištenje, odnosno nastavljanje korištenja godišnjeg odmora.

Službenik/namještenik ima pravo na naknadu putnih i drugih troškova prouzročenih odgodom ili prekidom godišnjeg odmora na osnovi priloženog računa.

III. DOPUSTI (PLAĆENI I NEPLAĆENI)
Članak 18.

Tijekom kalendarske godine službenik/namještenik ima pravo na dopust uz naknadu plaće (plaćeni dopust) u slijedećim slučajevima:

- zaključenje braka 5 radnih dana,
- rođenje ili posvajanje djeteta 5 radnih dana za svako dijete,
- smrti supružnika, roditelja, djeteta i unuka 5 radnih dana, 

- smrti djeda ili bake, brata ili sestre 2 radna dana,
- težom bolesti člana uže obitelji (suprug, djeca, roditelji) 3 radna dana,
- selidbe u drugo mjesto stanovanja 3 radna dana,
- polaganje stručnog ispita prvi put 5 radnih dana,
- nastupanje u kulturnim i sportskim natjecanjima na državnom i međunarodnom nivou 2 radna dana,
- sudjelovanje na sindikalnim susretima, seminarima, obrazovanju za sindikalne aktiviste i drugo 2 radna dana,
- prirodne nepogode koja je neposredno zadesila službenika/namještenika 5 radnih dana,
- dobrovoljnog darivanja krvi 1 radni dan.
Službenik/namještenik ima pravo na plaćeni dopust za svaki smrtni slučaj i za svako dobrovoljno darivanje krvi navedeno u stavku 1. ovog članka, neovisno o broju dana koje je tijekom godine koristio.

Dobrovoljni darivatelji krvi svoje pravo ostvaruju u tijeku kalendarske godine, sukladno obvezama koje proizlaze iz službe.

Rješenje o plaćenom dopustu službenika/ namještenika donosi pročelnik JUO, temeljem zahtjeva službenika/namještenika.

Rješenje o plaćenom dopustu pročelnika JUO donosi općinski načelnik, temeljem zahtjeva pročelnika JUO.

Za vrijeme korištenja plaćenog dopusta službeniku/namješteniku pripada naknada plaće u visini kao da je radio.

Članak 19.

Za vrijeme stručnog ili općeg školovanja, osposobljavanja ili usavršavanja na koje je upućen od strane Općine Kloštar Podravski, službeniku/namješteniku se može odobriti godišnje pet radnih dana plaćenog dopusta za pripremanje i polaganje ispita.
Rješenje o odobrenju korištenja plaćenog dopusta službenika/namještenika u slučaju iz stavka 1. ovog članka donosi pročelnik JUO.

Rješenje o odobrenju korištenja plaćenog dopusta pročelnika JUO  u slučaju iz stavka 1. ovog članka donosi općinski načelnik.

Članak 20.

U pogledu stjecanja prava iz službeničkog odnosa ili u svezi s službeničkim odnosom razdoblja plaćenog dopusta smatraju se vremenom provedenim u službi.
Članak 21.

Službeniku/namješteniku se može odobriti dopust bez naknade plaće (neplaćeni dopust) do 30 dana u tijeku kalendarske godine, pod uvjetom da je takav dopust opravdan i da neće izazvati teškoće u obavljanju poslova i zadaća, a osobito radi gradnje, popravka ili adaptacije kuće ili stana, njege člana uže obitelji, liječenja na vlastiti trošak, sudjelovanja u kulturno-umjetničkim i sportskim priredbama, vlastitog školovanja, doškolovanja i osposobljavanja, kao i drugim opravdanim slučajevima.

Pravo na neplaćeni dopust rješenjem utvrđuje pročelnik JUO, a na osnovu odobrenja općinskog načelnika.

Članak 22.

U vrijeme neplaćenog dopusta službeniku/namješteniku miruju prava i obveze iz službe.
IV. PLAĆE I DODACI NA PLAĆE

Članak 23.

Službenici i namještenici imaju pravo na plaću za svoj rad.

Plaće službenika i namještenika utvrđuju se odlukom o određivanju koeficijenata za obračun plaće službenika i namještenika u Jedinstvenom upravnom odjelu Općine Kloštar Podravski koju donosi Općinsko vijeće Općine Kloštar Podravski.

Članak 24.

Plaća službenika i namještenika uvećava se za 0,5% za svaku navršenu godinu radnog staža.
Članak 25.

Osnovicu za obračun plaće službenika i namještenika utvrđuje općinski načelnik svojom odlukom.
Članak 26.

Službenik/namještenik ima pravo na naknadu plaće za dane blagdana i neradnih dana, u visini pripadajućeg dijela njegove osnovne plaće.

Isplata plaće službeniku/namješteniku obavlja se u okviru sredstava osiguranih u Proračunu Općine.

Članak 27.

Plaća se isplaćuje u tekućem mjesecu za protekli mjesec najkasnije do 15.-og u mjesecu.

O isplati plaće službeniku/namješteniku se mora uručiti obračun plaće, najkasnije petnaest dana od dana isplate.

Članak 28.

Službenik koji vrši obračun plaće je dužan na zahtjev službenika/namještenika izvršiti obustavu iz plaće (kredit, uzdržavanje i slično).
VI. OSTALA MATERIJALNA PRAVA SLUŽBENIKA I NAMJEŠTENIKA

Članak 29.

Osnovna plaća službenika/namještenika uvećava se za svaki sat rada, i to:

- rad noću 40%

- prekovremeni rad 50%

- rad subotom 25%

- rad nedjeljom 50%

- za rad  blagdanom, neradnim danom utvrđenim zakonom i na Uskrs 150%

Uvećanja iz stavka 1. ovog članka međusobno se ne isključuju. 
Članak 30.

Rad noću smatra se rad službenika/namještenika u vremenu između 2200 i 0600 sati idućeg dana.

Prekovremeni rad je svaki sat rada duži od 8 sati dnevno, kao i svaki sat rada subotom ili nedjeljom. 
Umjesto uvećanja osnovne plaće po osnovi prekovremenog rada službenik/namještenik može koristiti jedan ili više slobodnih dana prema ostvarenim punim satima prekovremenog rada u omjeru 1:1,5 (1 sat prekovremenog rada = 1 sat i 30 minuta redovnog sata rada) te mu se u tom slučaju izdaje rješenje u kojem se navodi broj i vrijeme korištenja slobodnih dana, kao i vrijeme kad je taj prekovremeni rad ostvaren. 
Članak 31.

Za dane kada ne radi zbog privremene spriječenosti zbog bolovanja do 42 dana službenik/namještenik ima pravo na naknadu plaće od 85% osnovne plaće ostvarene u mjesecu neposredno prije nego je započeo s bolovanjem.

Članak 32.

Naknada u 100% iznosu osnovne plaće pripada službeniku/namješteniku kad je na bolovanju zbog profesionalne bolesti ili povrede na radu.
Članak 33.


Službeniku/namješteniku može se isplatiti dodatak za uspješnost na radu. 


Kriteriji za utvrđivanje natprosječnih rezultata u radu i način isplate dodatka za uspješnost na radu regulirani su posebnim Pravilnikom. 
Članak 34.

Za službeno putovanje službeniku/namješteniku pripada :

- naknada prijevoznih troškova prema priloženom računu,
- dnevnica u visini neoporezivog iznosa utvrđenog posebnim propisima,
- troškovi noćenja na službenom putovanju u visini stvarnih izdataka u hotelu,
- ostali troškovi po odluci općinskog načelnika.

Za vrijeme provedeno na službenom putovanju od 8 do 12 sati, službeniku/namješteniku pripada ½ dnevnice.

Članak 35.

Službenicima/namještenicima pripada naknada prijevoznih troškova na posao i s posla, u visini stvarnih izdataka prema cijeni pojedinačne vozne karte javnog prijevoza.
Članak 36.

Službeniku/namješteniku kojem je odobreno korištenje privatnog automobila u službene svrhe pripada naknada u visini neoporezivog iznosa utvrđenog posebnim propisima.
Članak 37.

Službenik/namještenik ima pravo na novčanu paušalnu naknadu za podmirivanje troškova prehrane radnika u iznosu do visine godišnjeg neoporezivog iznosa za koji se prema zakonskim propisima ne plaća porez.


Općinski načelnik svojom odlukom utvrđuje mjesečni iznos troškova prehrane radnika za tekuću godinu, za sve službenike i namještenike u jednakom iznosu, a u skladu s proračunom.


Članak 38.

Službenik/namještenik ima pravo na  isplatu prigodne nagrade (božićnica, uskrsnica, regres, dar u naravi) do visine godišnjeg neoporezivog iznosa za koji se prema zakonskim propisima ne plaća porez. 

Visinu pojedine naknade iz stavka 1. ovoga članka utvrđuje općinski načelnik posebnom odlukom, za sve službenike i namještenike u jednakom iznosu, a u skladu s proračunom.
Naknada za korištenje godišnjeg odmora (regres) isplaćuje se do početka ili prije isteka trajanja korištenja godišnjeg odmora iz članka 13. stavka 2. ovog Pravilnika.  

Službenik/namještenik koji ostvaruje pravo na razmjerni dio godišnjeg odmora, ostvaruje pravo na isplatu regresa u iznosu razmjernom broju mjeseci provedenih na radu u godini za koju ostvaruje pravo na razmjerni dio godišnjeg odmora.  
Članak 39.


Prigodne nagrade (božićnica, uskrnica) te dar u naravi za blagdan Božića, odnosno Uskrsa isplaćuju se službeniku/namješteniku koji je u službi u vrijeme ostvarivanja prava, i to prije određenog blagdana. 

Članak 40.

Službeniku/namješteniku pripada pravo na isplatu jubilarne nagrade za ukupni radni staž, i to za navršenih:
· 10 godina
331,25 eura, 
· 15 godina
397,50 eura, 
· 20 godina
463,75 eura,
· 25 godina
530,00 eura,

· 30 godina
662,50 eura,
· 35 godina
795,00 eura,
· 40 godina
1.060,00 eura. 
Članak 41.

Službenik/namještenik imaju pravo na osiguranje od posljedica nesretnog slučaja od 0000 do 2400 sata.

Članak 42.

Službeniku/namješteniku koji je roditelj djeteta mlađeg od 15 godina i koje je navršilo 15 godina u tekućoj godini u kojoj se isplaćuje dar za dijete, pripada pravo na dar za svako dijete prigodom božićnih blagdana. 
Visinu dara iz stavka 1. ovog članka određuje općinski načelnik posebnom odlukom. 

Članak 43.

Obitelj službenika/ namještenika ima pravo na pomoć u slučaju:

· smrti službenika/namještenika koji izgubi život u obavljanju ili povodom obavljanja službe, odnosno rada- 4,9 osnovice za obračun plaća službenika i namještenika u JUO Općine Kloštar Podravski i troškove pogreba

· smrti službenika/namještenika- 4,9 osnovice za obračun plaća službenika i namještenika u JUO Općine Kloštar Podravski
Službenik/namještenik ima pravo na pomoć u slučaju:

· smrti supružnika, djeteta ili roditelja-1,65 osnovice za obračun plaća službenika i namještenika u JUO Općine Kloštar Podravski
Članak 44.
Službenik/namještenik ima pravo na pomoć u slučaju:

· bolovanja dužeg od 90 dana- do visine godišnjeg neoporezivog iznosa za koji se prema zakonskim propisima ne plaća porez,
· nastanka teške invalidnosti- 3,25 osnovice za obračun plaća službenika i namještenika u JUO Općine Kloštar Podravski
· nastanka teške invalidnosti malodobne djece ili supružnika-1,65 osnovice za obračun plaća službenika i namještenika u JUO Općine Kloštar Podravski
· rođenja djeteta u visini jedne osnovice za obračun plaća službenika i namještenika u JUO Općine Kloštar Podravski
· pokrića participacije pri liječenju ili radi kupnje, odnosno pokrića participacije prilikom nabave medicinskih pomagala, odnosno lijekova, koji su prema preporuci nadležnog liječnika specijaliste po pravilima medicinske struke prijeko potrebni i nenadomjestivi za općinskog načelnika, službenika ili namještenika, dijete ili supružnika- 1,65 osnovice za obračun plaća službenika i namještenika u JUO Općine Kloštar Podravski
Članak 45.

Prilikom odlaska u mirovinu, službenik/namještenik ima pravo na otpremninu u visini 150,00 eura neto za svaku godinu koju je  neprekidno proveo u službi u JUO Općine Kloštar Podravski, uključujući godinu u kojoj je primljen u službu te godinu u kojoj odlazi u mirovinu.  
Članak 46.

Vježbenici imaju pravo na naknadu u visini od 85% plaće poslova radnog mjesta najniže složenosti njihove stručne opreme.

Vježbenik ima pravo i na troškove prijevoza na posao i s posla te dodatke na plaću.
VII. ZAŠTITA PRAVA SLUŽBENIKA I NAMJEŠTENIKA

Članak 47.

Sva rješenja o ostvarivanju prava, obveza i odgovornosti službenika/namještenika obvezno se dostavljaju službeniku/namješteniku u pisanom obliku, s obrazloženjem i uputom o pravnom lijeku.
VIII. INFORMIRANJE
Članak 48.

Općinski načelnik ili osoba koju on ovlasti, dužna je na odgovarajući način službeniku/ namješteniku osigurati informacije o odlukama iz nadležnosti JUO koje su bitne za njegov socijalni položaj, o rezultatima rada, o ustrojstvenim promjenama koje utječu na njegov radno-pravni položaj, o mjerama unapređenja rada i slično.

IX. ZAŠTITA OD DISKRIMINACIJE

Članak 49.

Ovim Pravilnikom stvaraju se pretpostavke za ostvarivanje jednakih mogućnosti i uređuje zaštita od diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u sindikatu, obrazovanja, društvenog položaja, bračnog ili obiteljskog statuta, dobi, zdravstvenog stanja, invaliditeta, genetskog nasljeđa, radnog identiteta, izražavanja ili spolne orijentacije.

Diskriminacijom se smatra stavljanje u nepovoljniji položaj bilo koje osobe po osnovi iz stavka 1. ovog članka, kao i osobe povezane s njom rodbinski ili drugim vezama.
Diskriminacijom se smatra i stavljanje neke osobe u nepovoljniji položaj na temelju pogrešne predodžbe po postojanju osnove za diskriminaciju iz stavka 1. ovog članka.

Za sve slučajeve koji nisu regulirani ovim Pravilnikom sukladno se primjenjuju odredbe Zakona o suzbijanju diskriminacije („Narodne novine“ broj 85/08).
XI. TEŠKE I LAKE POVREDE SLUŽBENE DUŽNOSTI
Članak 50.


Teške povrede službene dužnosti propisane su Zakonom o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 04/18,112/19. i 17/25)  .


Lake povrede službene dužnosti propisane su Zakonom o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 04/18, 112/19. i 17/25), a osim lakih povreda službene dužnosti koje su propisane Zakonom, lake povrede su i:


- ometanje ostalih službenika i namještenika u radu,


- neobavještavanje nadređenog o porukama i drugim informacijama u vezi s poslom,


- nesavjestan odnos prema sredstvima za rad.
X. PRIJELAZNE I ZAVRŠNE ODREDBE
Članak 51.

Za sve odnose u svezi prijma u službu na određeno i neodređeno vrijeme, probni rad, raspoređivanje i premještaj službenika/namještenika, službenički odnos vježbenika, prava i obveze službenika/ namještenika, odgovornost za povrede službene dužnosti, kao i prestanak službe, neposredno će se na odgovarajući način primjenjivati odredbe Zakona o službenicima i namještenicima u lokalnoj (regionalnoj) samoupravi. 
Članak 52.

Stupanjem na snagu ovog Pravilnika prestaju važiti Pravilnik o materijalnim i drugim pravima službenika i namještenika u Jedinstvenom upravnom odjelu  Općine Kloštar Podravski, KLASA: 112-01/13-01/3, URBROJ: 2137/16-13-1 od 2. prosinca 2013.
Članak 53.

Ovaj Pravilnik stupa na snagu prvog dana od dana objave na mrežnoj stranici Općine Kloštar Podravski.

